รัฐบาลเตรียมอำนวยความสะดวกช่วงสงกรานต์ ยกเว้นผ่านค่าผ่านทางพิเศษบูรพาวิถี และทางพิเศษกาญจนาภิเษก (บางพลี-สุขสวัสดิ์) รวม 7 วัน
นางสาวทิพานัน ศิริชนะ รองโฆษกประจำสำนักนายกรัฐมนตรี กล่าวในรายการรัฐบาลเล่าเรื่องกับทีมนารีสโมสร ว่า ในช่วงเทศกาลสงกรานต์ ประจำปี 2566 คณะรัฐมนตรีได้รับทราบการยกเว้นค่าผ่านทางพิเศษตามประกาศกระทรวงคมนาคม สำหรับทางพิเศษบูรพาวิถี และทางพิเศษกาญจนาภิเษก (บางพลี-สุขสวัสดิ์) ตั้งแต่วันที่ 12 เมษายน 2566 เวลา 00.01 น. ถึงวันที่ 18 เมษายนเวลา 24.00 น. รวมระยะเวลา 7 วันทั้งนี้ เพื่อเป็นการแก้ไขปัญหาการจราจรติดขัดของทางพิเศษ และอำนวยความสะดวกการเดินทางให้กับประชาชนในช่วงเทศกาลสงกรานต์ปี 2566 โดยการทางพิเศษแห่งประเทศไทย (กทพ.)ได้เตรียมความพร้อมทุกด้านแล้ว ทั้งนี้ กระทรวงคมนาคมประเมินว่า ตลอด 7 วัน จะมีปริมาณการใช้ทางพิเศษ รวมกว่า 2,500,000 คัน เฉลี่ยกว่า 360,000 คันต่อวัน รวมเป็นรายได้ที่ กทพ. ไม่ได้เรียกเก็บตลอด 7 วัน รวมกว่า 100 ล้านบาท